Афанасий Фет
Как хладно е и свежо под липата!…

Превод от руски: Никола Фурнаджиев, —

chitanka.info

Как хладно е и свежо под липата!

Горещината тук не е дошла.

Люлеят се високо над главата

безброй благоуханни ветрила.

А въздухът горещ, далеч оттука,

блести и потреперва като в сън.

Навяват скакалците сънна скука

със своя непрестанен рязък звън.

Зад клоните синее небосвода,

креп сякаш гърчи неговата гръд,

като мечти на тихата природа

сега вълнисти облаци летят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.